רגיעה לאחר יממה של אש? על פי דיווחים פלסטיניים אמש (שבת) הושגו הבנות להפסקת אש בין החמאס והג'יהאד האסלאמי לישראל, מה שאמור להוביל לתום סבב הלחימה לאחר 24 שעות. מהדיווחים עולה כי ההבנות הושגו בתיווך בינלאומי. עם זאת, אחרי שעות של רגיעה, שוב נשמעו אזעקות בעוטף עזה, 2 שיגורים של רקטות זוהו, אשר נפלו בשטח פתוח, צה"ל תקף את המשגרים.
קצת אחרי חצות, ולאחר שעות של רגיעה, שוב הופעלה התרעת "צבע אדום" בעוטף עזה, האזעקה נשמעה בישובים כיסופים, נירים ועין השלושה. 2 שיגורים של רקטות זוהו, אשר נחתו בשטח פתוח, לא דווח על נזק או נפגעים. מדובר צה"ל נמסר כי צה"ל תקף את המשגר ממנו בוצעו השיגורים של פצצות המרגמה לעבר שטח ישראל.
התרעות נוספות בנשמעו באזור המועצה האזורית שער הנגב. אזעקת "צבע אדום" נשמעה באיבים, גבים, מכללת ספיר, ניר עם, פארק תעשיות ספירים, שדרות, תעשיות שער הנגב ומפלסים. מצה"ל נמסר כי זוהו 2 שיגורים לעבר ישראל, סוללת כיפת ברזל יירטה את אחת הרקטות.
מוקדם יותר אתמול דווח כי ארגוני הטרור בעזה חתרו לקיום הפסקת אש עם ישראל כבר משעות הערב, אלא שדווח שגורמים בישראל סירבו. דאוד שיהאב, דובר ג'יהאד אסלאמי בעזה, צוטט כמי שאומר שארגונו הסכים לנסיונות התיווך המצרי לנצור את האש החל מהשעה 20:00 - זאת בתנאי שישראל תפסיק את התקופנות ברצועה. דיווח זה מצטרף לעדכון שהעביר דובר חמאס ברצועה, שאמר אתמול כי מתקיימים מגעים בחסות מצרים וגורמים בינלאומיים להביא לרגיעה בעזה.
ב-24 השעות האחרונות זוהו כ-200 שיגורי רקטות ופצמ"רים מרצועת עזה לעבר שטח מדינת ישראל בהובלת ארגון הטרור חמאס. כ-20 יורטו על-ידי כיפת ברזל, וכ-73 נפלו בשטחים פתוחים.
במהלך אתמול, תקף צה"ל עשרות מטרות טרור של ארגון הטרור חמאס בשטח רצועת עזה, בהן בניין ששימש כמתקן אימונים ללוחמה בשטח בנוי של ארגון הטרור חמאס תחתיו נחפרה מנהרת טרור, שתי מנהרות טרור נוספות, מפקדת גדוד חמאס בבית להיא וכן עשרות יעדי טרור במתחמים צבאים.
מדובר צה"ל נמסר כי "ארגון הטרור חמאס הוא האחראי על כל המתבצע מרצועת עזה וממנה והוא זה שנושא באחריות למצב. צה"ל ערוך למגוון תרחישים שילכו ויתעצמו על-פי הערכת המצב והצורך המבצעי. צה"ל נחוש להמשיך ולהגן על אזרחי ישראל".
במערכת הפוליטית לא חיכו להצהרות רשמיות - ותקפו. חבר הקואליציה, יו"ר הבית היהודי השר נפתלי בנט, מיהר לתקוף את הפסקת האש המסתמנת ובעיקר את הדרך בה היא אמורה להתחיל: "הנוסחה לפיה לאחר חודשיים של שריפות ומאות רקטות על תושבי עוטף עזה, חמאס מכתיב לנו את הפסקת האש היא שגיאה חמורה".
בנט הוסיף: "הבהרתי לפני חודשיים: הבלגה מולידה הסלמה. מי שמבליג על הפרת ריבונותנו ונמנע מפעולה יסודית גוזר עלינו מלחמת התשה מתמשכת. יש להורות לצה״ל לפעול בעוצמה, בתחכום וביסודיות".